钦定古今图书集成/明伦汇编/官常典/第212卷 > 刘邺
## 钦定古今图书集成/明伦汇编/官常典/第212卷 > 刘邺

按《唐书》本传，“邺字汉藩，润州句容人。父三复，以善文
章知名，少孤，母病废，三复丐粟以养。李德裕为浙西
观察使，奇其文，表为掌书记。德裕三领浙西及剑南、
淮南，未尝不从。会昌时，位宰相，擢三复刑部侍郎、弘
文馆学士。邺六七岁能属辞，德裕怜之，使与其子共
师学。德裕既斥，邺无所依，去客江湖间。陕虢高元裕”
表署推官，高少逸又辟镇国幕府。咸通初，擢左拾遗，
召为翰林学士，赐进士第，历中书舍人，迁承旨。邺伤
德裕，以朋党抱诬死海上。令狐绹久当国，更数赦，不
为还官爵。至懿宗立，绹去位，邺乃申直其冤，复官爵，
世高其义。进户部侍郎、诸道盐铁转运使。以礼部尚
书同中书门下平章事，判度支。僖宗嗣位，再迁尚书
左仆射。初，韦保衡、路岩与邺同秉政，为迹亲。俄而萧
仿、崔彦昭得相，罢邺为淮南节度使、同平章事。黄巢
方炽，诏高骈代之，徙节度凤翔，固辞，还左仆射。帝西
狩，追乘舆不及，与崔沆、豆卢瑑匿将军张直方家，贼
捕急，三人不肯臣，俱见杀。豆卢瑑者，字希贞，河南人。
仕历翰林学士、户部侍郎，与崔沆皆拜同中书门下
平章事。是日，宣告于廷，大风雷雨拔树。未几，及祸。初，
咸通中，有治历者工言祸福，或问：“此宰相多不至四
五，谓何？”答曰：“紫微方灾，然其人又将不免。”后杨收、韦
保衡、路岩、卢携、刘邺、子琮，瑑与沆皆不得终云。